Derde van SA’ners vrees polisieArgieffoto Foto: SAPD, Facebook “Drie uit 10 volwassenes is bang om self na ŉ polisiestasie te gaan en ŉ misdaad aan te meld, terwyl ŉ derde meen hulle is bang vir die polisie,” het ŉ onlangse opname deur Futurefact bevind. Die studie is gebaseer op die resultate van ‘n opname wat laat verlede jaar op ‘n waarskynlikheidsmonster van 3048 volwassenes in Suid-Afrika gedoen is en wat 22,8 miljoen volwassenes verteenwoordig. Nagenoeg 70% van die respondente het aangedui dat hulle konstant bewus is van die moontlikheid van misdaad en bang is daarvoor. Nagenoeg die helfte, of 44%, van respondente het gesê daar is geen punt om misdaad by die polisie aan te meld nie. Die Suid-Afrikaanse Instituut vir Rasseverhoudinge (SAIR) en AfriForum het verlede week die Broken Blue Line-verslag bekend gestel wat 100 voorbeelde bevat van geweldsmisdade waarby Suid-Afrikaanse polisiebeamptes sedert 2011 betrokke was. Die verslag het bevind dat dié polisiebeamptes dikwels hul polisiëringsmagte en amptelike toerusting gebruik om misdade te pleeg, en dat kriminele bendes blyk om voordeel te trek uit interne ondersteuning van die polisie. Die SAPD se bestuur het die metodologie van die verslag bevraagteken en gesê dit is gebaseer op aannames en afleidings.